Mistenkelig dødsfall i Notodden: Kvinne funnet død
– Det etterforskes som et mistenkelig dødsfall på bakgrunn av omstendighetene i saken. Før obduksjonen foreligger og krimteknikere har gjort sine undersøkelser er det for tidlig å si noe mer om årsaken, sier politiadvokat Andreas Haugen i Sør-Øst politidistrikt til VG. Avisen Telen meldte om saken først. Haugen opplyser at politiet fikk melding rundt klokken 14 om en død person. Hun ble funnet i sin bopel i Notoddden. Det er ingen mistenkte i saken, ifølge Haugen. Så langt er politiet tilbakeholdne med informasjon i saken, men politiadvokaten forteller at det vil bli gjort avhør i saken. – Det er personer som vil bli avhørt av politiet, men jeg ønsker ikke å gå ut med mer enn det jeg har sagt nå, sier Haugen. Til Telen sier politiadvokaten at politiet ikke utelukker at dødsfallet kan ha naturlige årsaker.
En kvinne ble mandag ettermiddag funnet død i sitt hjem i Notodden. Politiet mener dødsfallet er mistenkelig.